নারী নীতিমালায় কোরআন-সুন্নাহ বিরোধী কোন কিছু নেই বলে সরকার যে প্রচারণা চালাচ্ছে তা সঠিক নয় বলে দাবি করেছে বাংলাদেশ খেলাফত মজলিস। একই সঙ্গে এ ধরনের প্রচারণা বন্ধ করার আহবান জানিয়েছেন দলটির আমীর প্রিন্সিপাল হাবিবুর রহমান। আজ (সোমবার) ঢাকার পুরানা পল্টনস্থ খেলাফত মজলিস কার্যালয়ে কুরআন-সুন্নাহ বিরোধী নারী নীতিমালা বাতিলের দাবিতে প্রধানমন্ত্রীর কাছে লেখা একটি খোলা চিঠি সাংবাদিকদের পড়ে শোনান প্রিন্সিপাল হাবিবুর রহমান। এ সময় তিনি বলেছেন, নারী নীতিমালার অনেকগুলো ধারা আছে যা ইসলামী চেতনার সাথে পুরোপুরি সাংঘর্ষিক। তাই নারীনীতি থেকে ইসলাম বিরোধী অংশ দ্রুত বাতিলের দাবী জানিয়েছেন হাবিবুর রহমান।  এ সময় কোরআন-সুন্নাহ বিরোধী নারী নীতিমালার প্রতিবাদে ১৫ এপ্রিল থেকে ৩০ এপ্রিল পর্যন্ত বিভিন্ন কর্মসূচি ঘোষণা করে দলটি। ২৫ এপ্রিল প্রত্যেক জেলা প্রশাসকের কাছে স্মারকলিপি পেশ এবং ৬ মে দেশব্যাপী বিক্ষোভ সমাবেশ করবে বাংলাদেশ  খেলাফত মজলিস। একইসঙ্গে কওমি মাদ্রাসা বোর্ডের সভাপতি আল্লামা আহমদ শফির বিরুদ্ধে দায়ের করা মিথ্যা মামলা প্রত্যাহার এবং যশোরে হাফেজ হোসাইন ও চট্টগ্রামে রফিকুল খুনের ঘটনার সুষ্ঠু বিচার দাবি করেন প্রিন্সিপাল হাবিবুর রহমান। তিনি বলেন, ৪ এপ্রিলের হরতালে গ্রেফতারকৃত সকলকে দ্রুত মুক্তি দিতে হবে। এছাড়া তিনি মুফতি ফজলুল হক আমিনীর ছেলেরও মুক্তি দাবি করেন।